امنیت شورا د طالب مشرانو په سفرونو د بندیز په اړه وېشلې ده- سرچینې  
په ملګرو ملتونو کې ځینې دپلوماتیکې سرچینې وايي چې د امنیت شورا د طالبانو په یو شمېر مشرانو باندې د سفر د بندیز د لېرې کولو او نه لېرې کولو په اړه مختلف نظرونه لري. 
په ۲۰۱۱ کې د امنیت شورا د یوې پریکړې په اساس د طالبانو په ۱۵ مشرانو باندې د سفر کولو بندیزونه ولګول شول او شتمنۍ یې ګنګل شوې، له دغې ډلې څخه یې ۱۳ له دغو بندیزونو څخه مستثنی شول چې بهر ته سفرونه او د نورو هېوادونو له مقاماتو او چارواکو سره خبرې وکړای شي. خو د دغې استثنی موده تېره جمعه ختمه شوه او ایرلنډ انتقاد وکړ چې ولې دا موده په اتوماتیک ډول وغځول شوه. د ملګرو ملتونو د امنیت د شورا د ۱۵ غړو څخه یوه جوړه شوې کمېټه د «افغانستان د بندیزونو» مسئوله ده، دغې کمېټې د جون په میاشت کې د طالبانو د حکومت د لوړو زده کړو او پوهنې د وزیرانو نومونه له دغه استثنايي لست څخه پداسې حال کې وایستل چې طالبانو په ښځو او نجونو کلک بندیزونه لګولي و. د فرانسې خبري اژانس ته دپلوماتیکو سرچېنو ویلي دي چې ځینې هېوادونه غواړي چې دا استثنايي لست نور هم مختصر شي. دوی وايي چې طالبان بشري حقونو ته د درناوي او ترهګرۍ سره د مبارزې په برخه کې په خپلو ژمنو کې پاتې راغلي دي. څو ورځې مخکې امریکا اعلان وکړ چې په کابل کې یې د یو بې پیلوټه الوتکې په برید کې د القاعده ډلې مشر ایمن الظواهري وواژه او دا کار د طالبانو د هغې ژمنې په اړه پوښتنې پیدا کړې چې ویلي وو افراطیانو ته به ځای نه ورکوي. خو چین او روسیه د دغه استثنايي لست تمدېدل غواړي. د امنیت په شورا کې د چین استازولۍ تېره اوونۍ ویلي وو چې دا معافیت او «استثنا لا هم یو ضرورت» دی او د طالب مشرانو له سفر سره یې د بشري حقونو د مسئلې تړل «کمزوري» وبلل. دپلوماتیکې سرچېنې وايي چې تېره ورځ او تېره اوونۍ هم په دې اړه بحثونه وشول او دواړو خواوو د دغه لست د کمولو او زیاتولو او همدغه راز مشخصو ځایونو ته د طالب مشرانو د سفرونو په اړه وړاندیزونه رد کړي . په دې اړه به ښايي بحثونه روان وي. تر څو چې پرېکړه نه وي شوي، په لست کې شامل هېڅ طالب مشر سفر نشي کولای. ښايي دا کار د طالبانو د حکومت د بهرنیو چارو وزیر امیر خان متقي ته ځکه د اندېښنې وړ وي چې هغه قطر ته ډېر سفرونه کړي او ملاقاتونه یې درلودلي دي. ښاغلی متقي هم د هغو ۱۳ طالب مشرانو په لست کې شامل دی چې د سفرونو له بندیزونو څخه مستثنی ګڼل کېده. څو ورځې مخکې د طالبانو د بهرنیو چارو وزارت ویاند عبدالقهار بلخي په خپل ټویټر کې یوه اعلامیه خپره کړه چې په کې د امنیت د شورا له غړوڅخه غوښتل شوي وو چې «بندیزونه دې د فشار د وسیلې په توګه» نه کاروي.